Մամուլն արդեն հայտնել է ՀՀ նախագահի աշխատակազմի «Հանրային կապերի եւ տեղեկատվության կենտրոն» ՊՈԱԿ տնօրեն Արա Սաղաթելյանի հնարավոր հրաժարականի մասին: Նրա ղեկավարած կառույցը ոչ միայն պետական կառավարական մարմինների հասարակայնության հետ կապերի համակարգմամբ էր զբաղվում, այլեւ ներքին տեղեկատվական դաշտի մանրամասն մոնիտորինգի, վերահսկողությամբ ու երբեմն էլ ուղղորդմամբ: Ներքին տեղեկատվական հոսքերով զբաղվող կառույցում ղեկավարի հնարավոր փոփոխությունը ենթադրում է նաեւ տեղեկատվական քաղաքականության եթե ոչ 180 աստիճան փոփոխություն, ապա գոնե բավականին զգալի ճշգրտումներ: Ըստ մեզ հասած տվյալների, գոնե մոտ ապագայում Հայաստանում այդ նոր տեղեկատվական քաղաքականության հիմնական թիրախներից է լինելու հակառուսական տրամադրությունների մեղմումը: Ինչ-որ առումով դրան էր ուղղված նաեւ վարչապետի փոփոխությունը, որը համարվում է ՌԴ-ի համար շատ լոյալ եւ ընդունելի կադր: